KOMISIJOS SPRENDIMAS
2005 m. spalio 19 d.
leidžiantis valstybėms narėms pratęsti laikinuosius naujų veikliųjų medžiagų boskalido, indoksakarbo, spinosado ir Spodoptera exigua branduolių poliedrozės viruso leidimus
(pranešta dokumentu Nr. C(2005) 4002)
(Tekstas svarbus EEE)
(2005/743/EB)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1991 m. liepos 15 d. Tarybos direktyvą 91/414/EEB dėl augalų apsaugos produktų pateikimo į rinką (1), ypač į jos 8 straipsnio 1 dalies ketvirtą pastraipą,
kadangi:
(1)
Pagal Direktyvos 91/414/EEB 6 straipsnio 2 dalį Vokietijai 2001 m. balandžio mėn. buvo pateikta bendrovės BASF AG paraiška įrašyti veikliąją medžiagą boskalidą (ankstesnis pavadinimas - nikobifenas) į Direktyvos 91/414/EEB I priedą. Komisijos sprendimu 2002/268/EB (2) patvirtinta, kad buvo pateikti visi dokumentai ir juos galima laikyti iš esmės atitinkančiais tos direktyvos II ir III prieduose išdėstytus duomenims ir informacijai keliamus reikalavimus.
(2)
1997 m. spalio mėn. Nyderlandams buvo pateikta bendrovės DuPont de Nemours paraiška indoksakarbui (ankstesnis pavadinimas - DPX-KN128) įrašyti. Komisijos sprendimu 98/398/EB (3) patvirtinta, kad buvo pateikti visi dokumentai ir juos galima laikyti iš esmės atitinkančiais tos direktyvos II ir III prieduose išdėstytus duomenims ir informacijai keliamus reikalavimus.
(3)
1999 m. liepos mėn. Nyderlandams buvo pateikta bendrovės Dow Agrosciences paraiška spinosadui įrašyti. Komisijos sprendimu 2000/210/EB (4) patvirtinta, kad buvo pateikti visi dokumentai ir juos galima laikyti iš esmės atitinkančiais tos direktyvos II ir III prieduose išdėstytus duomenims ir informacijai keliamus reikalavimus.
(4)
1996 m. liepos mėn. Nyderlandams buvo pateikta bendrovės Biosys paraiška Spodoptera exigua branduolių poliedrozės virusui įrašyti. Komisijos sprendimu 97/865/EB (5) patvirtinta, kad buvo pateikti visi dokumentai ir juos galima laikyti iš esmės atitinkančiais tos direktyvos II ir III prieduose išdėstytus duomenims ir informacijai keliamus reikalavimus.
(5)
Siekiant, kad dokumentai būtų atidžiai išnagrinėti, o valstybės narės turėtų galimybę suteikti ne ilgiau kaip trejus metus galiojančius laikinus augalų apsaugos produktų, kurių sudėtyje yra minėtų veikliųjų medžiagų, leidimus, įvykdydamos Direktyvos 91/414/EEB 8 straipsnio 1 dalyje nustatytas sąlygas ir, visų pirma, sąlygą, susijusią su išsamiu veikliosios medžiagos ir augalų apsaugos produkto įvertinimu pagal toje direktyvoje nustatytus reikalavimus, buvo būtinas patvirtinimas, kad pateikti visi dokumentai.
(6)
Šių veikliųjų medžiagų poveikis žmonių sveikatai ir aplinkai atitinkamų pareiškėjų siūlomais naudojimo atvejais buvo įvertintas pagal Direktyvos 91/414/EEB 6 straipsnio 2 ir 4 dalių nuostatas. Valstybės narės ataskaitų rengėjos įvertinimo ataskaitų projektus Komisijai pateikė 2002 m. lapkričio 22 d. (boskalido), 2000 m. vasario 7 d. (indoksakarbo), 2001 m. kovo 5 d. (spinosado) ir 1999 m. lapkričio 19 d. (Spodoptera exigua branduolių poliedrozės viruso).
(7)
Valstybėms narėms ataskaitų rengėjoms pateikus įvertinimo ataskaitų projektus teko pareiškėjų paprašyti papildomos informacijos, o valstybės narės ataskaitų rengėjos turėjo tą informaciją išnagrinėti ir pateikti savo įvertinimus. Todėl dokumentų nagrinėjimas dar tęsiasi, ir įvertinimo nebus įmanoma baigti per Direktyvoje 91/414/EEB nustatytą laikotarpį.
(8)
Kadangi atliekant įvertinimą kol kas nenustatyta jokių priežasčių nerimauti, valstybėms narėms turėtų būti suteikta galimybė pratęsti laikinus augalų apsaugos produktų, kurių sudėtyje yra atitinkamų veikliųjų medžiagų, leidimus 24 mėnesių laikotarpiui pagal Direktyvos 91/414/EEB 8 straipsnio nuostatas, kad būtų galima tęsti dokumentų nagrinėjimą. Tikimasi, kad įvertinimas ir sprendimo dėl galimo kiekvienos iš minėtų veikliųjų medžiagų įrašymo į I priedą priėmimo procesas bus baigti per 24 mėnesius.
(9)
Šiame sprendime numatytos priemonės atitinka Maisto grandinės ir gyvūnų sveikatos nuolatinio komiteto nuomonę,
PRIĖMĖ ŠĮ SPRENDIMĄ:
1 straipsnis
Valstybės narės gali pratęsti laikinus augalų apsaugos produktų, kurių sudėtyje yra boskalido, indoksakarbo, spinosado arba Spodoptera exigua branduolių poliedrozės viruso, leidimus ne ilgesniam kaip 24 mėnesių laikotarpiui, prasidedančiam šio sprendimo priėmimo dieną.
2 straipsnis
Šis sprendimas skirtas valstybėms narėms.
Priimta Briuselyje, 2005 m. spalio 19 d.